मैं! जो भाषा के साथ नैतिक शिक्षा भी पढाती हूँ, उसे बखूबी जानती थी और यह भी जानती थी कि वह नही आयेगा. सच कहूं तो उसकी रग रग से वाक़िफ थी मैं .‘यथा नाम तथा गुण’ सा प्रतीक तो वह था ही, मगर निरा अपनी उम्र का प्रतीक. बहुत मेधावी नही, मगर बहुत बुरा भी नही. बहुत ध्यान देने वाला भी नही तो निरा बेध्याना भी नही. पढाई में दिल दरूद ज़्यादा तो नही था, मगर बेदखलों में भी शुमार नही था. हर हफ्ते गर्लफ्रैंड नही बदलती थी तो ऐसा भी नही था कि अब तक कोईं बनी ही नही. ज़िंदगी को लेकर बहुत ज़्यादा सीरियस नही तो बिल्कुल ग़ाफिल भी नही था. अपनी नस्ल के और नौजवानों का निरा प्रतीक. मगर एक बात थी. उसका हर चलन उसकी ही तरह निराला था. निरा मौलिक और अप्रसारित.